Eftersøgningen af resten af Kim Walls lig har varet hele dagen. Nu har politiet fundet noget i vandet, som er kørt til Retsmedicinsk Institut

Ved du noget? Tip os på 1224@eb.dk eller sms/mms på 1224 (koster alm. takst)

Hele dagen har politiet ledt med dykkere i Køge Bugt ud for Avedøre Holme efter de manglende dele af Kim Walls lig.

Nu har politiet gjort et fund ude på havet, men politiet vil ikke kommentere, hvad det er.

Politiet bekræfter dog på twitter, at der er gjort nye fund, der 'formentlig' er relateret til ubådssagen. Politiet vil først give oplysninger på et pressemøde klokken 10 lørdag.

Det topmoderne forskningsskib Aurora fra Aarhus Universitet assisterer under eftersøgningen, hvor skibet hele dagen har ligget tæt på dykkernes båd.

Til aften sejlede Aurora ind til den lille havn ved Avedøre Værket, hvor en rustvogn fra Falck har hentet noget, som er bjærget under eftersøgningen.

(Artiklen fortsætter under billedet)

Her ankommer rustvognen til Retsmedicinsk Institut med et fund, der er lagt i en grøn presenning. Fundet blev hentet på skibet Aurora, der hele dagen har assisteret ved dykker-eftersøgningen. Foto: Mogens Flindt

Drabschefen på stedet

Ekstra Bladets reporter på stedet fortæller, at politiet på et tidspunkt har åbnet rustvognens bagdør og lagt 'noget' ind i rustvognen. Den er efterfølgende blevet lukket og er kørt derfra.

Det skete, mens efterforskningslederen af ubådssagen vicepolitiinspektør Jens Møller personligt var på stedet og overværede det.

Rustvogne fra Falck bruges udelukkende til transport af lig eller ligdele.

(Artiklen fortsætter under billedet)

Drabschef Jens Møller var selv til stede, da en bylt blev lagt ind i rustvognen efter at dykkere hele dagen havde arbejdet på havet. Foto: Kenneth Meyer

Rustvognen, der havde været i Avedøre, ankom for lidt siden til Retsmedicinsk Institut ved Rigshospitalet, oplyser Ekstra Bladets reporter på stedet.

Her blev bagklappen til bårerummet åbnet, og Ekstra Bladet overværede at Falck-folkene tog en grøn presenning, der var spændt sammen med en strop, ud af bårerummet og bar den ind på Retsmedicinsk Institut.

Ekstra Bladet har forgæves forsøgt at få en kommentar fra Jens Møller til det formodede fund, men han besvarer ikke telefonopkald eller sms.

Grafikken er fjernet på grund af opdateringer på sitet.

Nægter drab og partering: Her er hullerne i Peter Madsens forklaring

Drabschef Jens Møller bekræftede tidligere i dag overfor Ekstra Bladet, at politi og dykkere arbejdede på Køge Bugt ud for Avedøre Værket med en ny eftersøgning af resten af Kim Walls lig.

- Har I fundet noget under eftersøgningen i dag?, spurgte vi i eftermiddag.

- Det har jeg ingen kommentarer til, sagde Jens Møller.

Ekstra Bladet foreholdt også Jens Møller konkrete oplysninger til Ekstra Bladet om, at der skulle være fundet 'ligdele'. Men han havde ingen kommentarer til, 'om vi har fundet noget eller ej'.

- Jeg kan bekræfte, at vi er til stede og at vi arbejder med dykkere på Køge Bugt, sagde han.

Den 21. august blev Kim Walls torso fundet på den sydvestlige kyst af Amager cirka to kilometer syd for Kalvebodbroen. En mandlig cyklist opdagede ligdelen kl. 15.42, og obduktionen viste, at kroppen var blevet parteret.

Der er kun halvanden kilometer over vand fra havnen ved Avedøre Værket til stedet på Amager, hvor torsoen blev fundet.

Politiet og dykker-tjenesten har vurderet, at de manglende ligdele sandsynligvis kan findes i dette område.

Lige siden fundet af torsoen har politiet ledt efter hovedet, armene og benene blandt andet ved flere dykker-eftersøgninger. Peter Madsen nægter at have parteret Kim Wall, men siger at han dumpede liget i hel stand i havet.

Men under retsmødet i tirsdags, hvor Peter Madsen fik sin varetægtsfængsling forlænget, kom det frem, at der er fundet små rester af fedt- og muskelvæv og knogler på hans kedeldragt. Beviserne modsiger Peter Madsens forklaring om, at han ikke parterede liget.